Id-diskussjonijiet tal-bieraħ dwar il-migrazzjoni kkonfermaw il-ġerarkija tal-miri tagħna, fejn il-protezzjoni tat-territorju tagħna, il-protezzjoni tal-fruntieri esterni kif ukoll it-twaqqif tal-migrazzjoni illegali jiġu l-ewwel. Għalija, it-tweġibiet għal żewġ mistoqsijiet, li għamilt lill-mexxejja, kienu strumentali. L-ewwel waħda kienet dwar il-ħtieġa ta' strument finanzjarju ddedikat sabiex titwaqqaf il-migrazzjoni illegali, fil-Qafas Finanzjarju Pluriennali li jmiss. Huma taw tweġiba pożittiva mingħajr tlaqliq. U fi Frar, ser niddiskutu kif nagħmluha prijorità ewlenija fil-QFP. It-tieni mistoqsija tiegħi kienet dwar ir-riforma tar-Regolament ta' Dublin, inkluż il-kwistjoni tal-kwoti mandatorji. Għal darba oħra, kelli risposta pożittiva fir-rigward tad-disponibbiltà li naħdmu b'kunsens. Il-kwoti mandatorji jibqgħu kwistjoni taħraq, minkejja li issa battiet ħafna. Imqar jekk għal din ir-raġuni biss, kien ġustifikat li titqajjem din it-tema. Ser ikun possibbli li jintlaħaq kompromess? Jidher li ser ikun diffiċli ħafna. Iżda rridu nagħmlu l-aħjar li nistgħu. Ser nevalwaw il-progress f'dan ir-rigward f'Marzu, filwaqt li l-mexxejja jridu jagħmlu d-deċiżjonijiet f'Ġunju. Kif tiftakru, l-evalwazzjoni tiegħi ta' kwoti mandatorji hija xi ħaġa li ħolqot ħafna emozzjoni. Ilbieraħ smajna l-opinjonijiet dwar l-effettività tagħhom - jew in-nuqqas ta' effettività. Kien hemm apprezzament għall-isforzi tal-pajjiżi li aċċettaw ir-refuġjati. Fl-istess waqt, kien hemm qbil li r-rilokazzjoni mhijiex soluzzjoni għall-kwistjoni tal-migrazzjoni illegali. Żewġ statistiċi, it-tnejn li huma verità, juru l-parti pożittiva ta' din id-diskussjoni. L-ewwel waħda turi li mill-migranti kollha eliġibbli għal rilokazzjoni, 93 fil-mija minnhom tqassmu fost l-istati membri. It-tieni statistika, li ressaqt, tgħid li anke li kieku ġew rilokati kollha, ikun għad fadal anqas minn 2 fil-mija mill-għadd totali ta' persuni li applikaw għall-asil fl-UE. Il-kwistjoni dwar il-kwoti mandatorji għadha m'għaddietx, iżda nittama li bid-dibattitu tal-bieraħ, irnexxielna niċċaraw l-affarijiet. Issa rridu naħdmu ħafna biex insibu kompromess sa Ġunju. Dalgħodu ddiskutejna r-riforma fiż-żona tal-euro. Il-parteċipanti fis-summit qablu mal-proposta tiegħi li fis-sitt xhur li ġejjin, il-ħidma tal-ministri għall-finanzi tagħna għandha tikkonċentra fuq kwistjonijiet fejn hemm l-akbar konverġenzi tal-fehmiet. Il-progress pass pass dwar kwistjonijiet bħall-ikkompletar tal-Unjoni Bankarja, u t-trasformazzjoni tal-MES fl-hekk imsejjaħ Fond Monetarju Ewropew, għandu jsaħħaħ b'mod sinifikanti r-reżiljenza tal-UEM. Id-diskussjonijiet ser ikomplu wkoll dwar ideat oħra li jridu aktar żmien biex jimmaturaw, u għandom perspettiva fuq perjodu itwal. Diġà ser inkun qed insejjaħ is-Summit li jmiss f'Marzu biex inkomplu din id-diskussjoni. U Ġunju jista' jkun il-mument fejn aħna nieħdu l-ewwel deċiżjonijiet. Fl-aħħar nett, dwar il-Brexit. Il-ftuħ tat-tieni fażi tan-negozjati tagħna ma kienx ikun possibbli mingħajr l-unità tal-UE27, il-ħidma iebsa ta' Michel Barnier u l-isforz kostruttiv tal-Prim Ministru May. Fir-rigward tal-qafas għal relazzjonijiet futuri, issa huwa ż-żmien għat-tħejjijiet interni tal-UE27 u l-kuntatti esploratorji mar-Renju Unit, biex ikun hemm aktar ċarezza dwar il-viżjoni tagħhom. Fuq din il-bażi rridu nadottaw linji gwida u nibdew in-negozjati s-sena d-dieħla. Għandi fiduċja li l-unità min-naħa tal-UE ser tkompli. L-importanza ta' din l-unità rajtha f'diversi okkażjonijiet, pereżempju fil-kuntest tal-Bank Ewropew tal-Investiment, fejn l-UE hija impenjata li tippreserva l-attività ta' finanzjament tal-Grupp tal-BEI u l-mudell kummerċjali matul u wara l-Brexit. Nittama li din l-attitudni pożittiva ser tiġi riflessa wkoll f'oqsma oħra. L-aħħar iżda mhux l-anqas, irrid nirringrazzja lill-Presidenza Estonjana, il-Prim Ministru Ratas u t-tim eċċellenti tiegħu għall-ħidma kbira tagħhom. Personalment, l-isbaħ memorji tiegħi huma tas-Summit Diġitali f'Tallinn, li mhux biss wera t-tmexxija Estonjana f'dan il-qasam, iżda għen lill Ewropa timxi 'l quddiem. Grazzi Jüri għall-effettività u l-ospitalità tiegħek. Ara l-paġna tal-laqgħa